section_heading: Prvi svjetski rat
paragraph_text: U siječnju 1917. Frotscher je imenovan zapovjednikom 100. pričuvne pješačke pukovnije kojom zapovijeda dva mjeseca, do ožujka 1917., kada postaje načelnikom stožera u Guvernata Antwerpen. Navedenu dužnost obnaša do rujna 1917. kada je premješten na Istočno bojište gdje postaje načelnikom stožera 8. armije kojom je zapovijedao Oskar von Hutier. Kao načelnik 8. armije sudjeluje u njemačkoj pobjedi u Bitci kod Rige, te Operaciji Albion koja je rezultirala zauzimanjem baltičkih otoka Ösel, Moon i Dagö. Za navedene uspjehe je u svibnju 1918. odlikovan i ordenom Pour le Mérite. U veljači 1918. imenovan je načelnikom stožera Grupe armija Eichhorn koja je u ožujku preimenovana u Grupu armija Riga. Nakon što je grupa armija u travnju raspuštena, u lipnju 1918. imenovan je zapovjednikom 105. pješačke brigade koja se nalazila na Zapadnom bojištu. Navedenom brigadom zapovijeda međutim manje od mjesec dana jer je istog mjeseca imenovan zapovjednikom 53. pričuvne divizije zamijenivši na tom mjestu Maxa Leutholda. Sredinom kolovoza 53. pričuvna divizija je bila izložena jakim savezničkim napadima u kojima je pretrpjela velike gubitke. Povučena je u pozadinu, te nakon toga i raspuštena. Frotscher nakon toga u rujnu 1918. preuzima zapovjedništvo nad 245. pješačkom brigadom kojom zapovijeda sve do kraja rata.